“Mbádágán Ǹtondôbə, syéán nyé ai ǹnə́m wáán ósə ai sósōó; vǎgán bəzəzə̌ bəzambá yā bēsōá bə́ luugu á Mesopotámia ai Égîptɛn, mǐ sye Ǹtondôbə. 15Ngə́ myābɛn hḿ syé Ńtondôbə, mǐ nə filí: tɔ́bán ámōs dī ényɔ́ myādiŋ nâ myǎsyé: ngə́ bə́zāmbá yā bēsōá báán bə́ syêg á ńnam Mesopotámia, ngə́ bə́zāmbá yā á ńnam Amorít, yā bə́ nə́ ai é sí mī tɔ̄á nyī. Ḿfág wáán bíā ndâ bod dzam, bía byǎyi syé Ńtondôbə.” 16Ńdɔ ayɔŋ á ngáyalan na: “Dzǎm yā vé naa byǎdzoge Ǹtondôbə nə́ byǎkə syé bəzambá bə̄fə́ ! 17Amú yə̄ nâ Ǹtondôbə Zambá wāān ńnye a ngákúlī bíā ai bətará báán á ńnam Égîptɛn, á ndâ mim̀bog; ńnye a ngábɔ məsimbá mə̄ńnén á mís máán; ńnye ǎ kələ a kálā bíā ai zěn ésə, ḿfág ósə bǐ kələ byǎkî ai míńnam mísə bǐ kələ byǎlod. 18Ǹtondôbə a ngáman bwé mə́yɔŋ mə́sə̄ mə́ tsígī bíā zēn, anə́ Amorít yā bə́ tɔbɔgɔ ńnam ví. Byâ byǎyi fɔ́ɔ́ fə syé Ńtondôbə, amú a nə Zambá wāān.” 19Yosué nyé ai ǹnam nâ: “Myǎ sə́ kig dzǎm syé Ńtondôbə, amú Ńtondôbə a nə é Zāmbá yǎ á nə̄ ḿfúfúb, a tɔá fə abán éyə́gan, ǎ yǐ kig mínā dzǔ bə̄bə̂ bə́ mam báán ai miǹsə́m myáán. 20Éyɔŋ myǎyi dzoge Ǹtondôbə á sí, mǐ ngasyé bəzambá bə̄fə́, Ǹtondôbə a yi vəŋan á kūndí, ǎ ngandə́gələ mínā, ǎ ngawé mínā, təgě fə yə̌m naa, a ngábɔ yǎ mína m̀bəŋ.” 21Ńdɔ ǹnam ó ngáyalan Yosué nâ: “Təge fɔ́ɔ́, byǎyǐ kig bɔ ḿból wādzó hílī, byǎyi syé Ńtondôbə.” 22Yosué nyé ai bɔ́ nâ: “Mínā bə́bēn á fɔ̄ɔ̄ bālá, myāməm nâ myǎtɔ̄b Ńtondôbə nə́ myǎsyē nyē.” Bɔ́ nâ: “Owé, bíā bə́bēn bǐ nə̄ bəbɔɔlɔ nə́ bǐ ngáməm nálā.”